Document ID: 32013R0237

KOMISIJOS ĮGYVENDINIMO REGLAMENTAS (ES) Nr. 237/2013
2013 m. kovo 15 d.
kuriuo nustatomos tam tikrų žuvininkystės produktų 2013 žvejybos metų referencinės kainos
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl bendro žuvininkystės ir akvakultūros produktų rinkų organizavimo (1), ypač į jo 29 straipsnio 1 ir 5 dalis,
kadangi:
(1)
Reglamente (EB) Nr. 104/2000 nustatyta, kad Sąjungoje galiojančios referencinės kainos pagal produktų kategorijas kasmet gali būti nustatomos produktams, kuriems pagal 28 straipsnio 1 dalį taikomos muitų tarifų taikymo sustabdymo priemonės. Tai galioja ir produktams, kuriems referencinė kaina taikoma pagal privalomas PPO muitų tarifų sumažinimo taisykles arba kai kuriuos kitus lengvatinius susitarimus;
(2)
pagal Reglamento (EB) Nr. 104/2000 29 straipsnio 3 dalies a punktą to reglamento I priedo A ir B dalyse išvardytų produktų referencinė kaina turi būti lygi pašalinimo iš rinkos kainai, nustatytai pagal to reglamento 20 straipsnio 1 dalį;
(3)
2013 žvejybos metais Sąjungoje taikytinos atitinkamų produktų pašalinimo iš rinkos kainos nustatytos Komisijos įgyvendinimo reglamentu (ES) Nr. 232/2013 (2);
(4)
pagal Reglamento (EB) Nr. 104/2000 29 straipsnio 3 dalies d punktą to reglamento I ir II prieduose nenurodytų produktų referencinės kainos turi būti nustatomos visų pirma remiantis muitinės verčių, užregistruotų valstybių narių importo rinkose arba importo uostuose per trejus metus iki dienos, kurią nustatoma referencinė kaina, svertiniu vidurkiu;
(5)
iš trečiųjų valstybių nedideliais kiekiais importuojamų produktų, kuriems taikomi Reglamento (EB) Nr. 104/2000 29 straipsnio 1 dalyje išdėstyti kriterijai, referencinių kainų nustatyti neprivaloma;
(6)
kad 2013 m. referencinės kainos būtų pradėtos taikyti kuo anksčiau, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
(7)
Šios priemonės atitinka nuomonę, kurią pareiškė komitetas, įsteigtas Reglamentu (EB) Nr. 104/2000,
PRIĖMĖ ŠĮ REGLAMENTĄ:
1 straipsnis
Šio reglamento priede nustatomos žuvininkystės produktų 2013 žvejybos metų referencinės kainos, kaip nurodyta Reglamento (EB) Nr. 104/2000 29 straipsnyje.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. kovo 15 d.

Labels: 3
2
6